钦定古今图书集成/理学汇编/学行典/第155卷 > 朱子全书 > 《答刘子澄》
## 钦定古今图书集成/理学汇编/学行典/第155卷 > 朱子全书 > 《答刘子澄》

明道德性宽大，规模广阔；伊川气质刚方，文理密察，
其道虽同，而造德各异，故明道尝为条例司官，不以
为浼，而伊川所作《行状》乃独不载其事。明道犹谓青
苗可且放过，而伊川乃于《西监》一状较计如此，此可
谓不同矣。然明道之放过，乃孔子之猎较为兆；而伊
川之一一理会，乃孟子之不见诸侯也，亦何害其为
同耶？但明道所处，是大贤以上事，学者未至而轻议
之，恐失所守。伊川所处虽高，然实中人皆可跂及。学
者以此为法，则庶乎寡过矣。然又当观用之浅深，事
之大小，裁酌其宜，难执一意，此君子所以贵穷理也。